แจ้งเตือนประชาชนไม่หลงเชื่อข่าวปลอม การติดตั้งอุปกรณ์เพาเวอร์แฟคเตอร์ ยืนยันไม่ช่วยประหยัดค่าไฟและอาจผิดกฎหมาย
นางสาวนพวรรณ หัวใจมั่นใจ โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) กล่าวว่า ศูนย์ต่อต้านข่าวปลอมได้ตรวจสอบข้อเท็จจริงเกี่ยวกับการแนะนำอุปกรณ์ Power Factor Saver ช่วยประหยัดค่าไฟฟ้าสูงสุด ร้อยละ50 โดยไม่ผิดกฎหมาย จากการไฟฟ้านครหลวง พบว่า เป็นข่าวปลอม พร้อมชี้แจงว่า อุปกรณ์ดังกล่าวไม่สามารถประหยัดไฟฟ้าได้จริงและอาจส่งผลให้ระบบไฟฟ้าผิดปกติ หรือกระทบต่อระบบจำหน่ายไฟฟ้าอาจมีความผิดตามกฎหมายได้ เมื่อทำการผ่าพิสูจน์ตัวเครื่อง พบเป็นเพียงตัวควบคุมหลอดแอลอีดีและคาปาซิเตอร์ ที่เป็นตัวเก็บประจุ โดยมีอุปกรณ์หลักที่ทำหน้าที่เพียงแค่ 2 ชิ้นเท่านั้น หากใช้ยังส่งผลให้เสียค่าไฟเพิ่มขึ้นและเมื่อใช้งานไปนานๆ อาจส่งผลให้เกิดไฟไหม้ภายในตัวบ้านได้ โดยพบว่ามีการแอบอ้าง นำภาพข่าวของ กฟน. ไปตัดต่อสร้างความน่าเชื่อถือใช้โฆษณาชวนเชื่อหลอกลวงประชาชน ขอเตือนประชาชนอย่าหลงเชื่อตกเป็นเหยื่อมิจฉาชีพ สำหรับอุปกรณ์ประหยัดไฟฟ้าที่มีอยู่จริงนั้น จะนำมาใช้ในบางกรณีสำหรับภาคอุตสาหกรรมเท่านั้น เป็นอุปกรณ์ที่มีราคาสูงซึ่งจะประหยัดไฟฟ้าได้ในลักษณะการเรียกเก็บค่าเพาเวอร์แฟคเตอร์ เช่น กิจการขนาดกลาง กิจการขนาดใหญ่ หรือกิจการเฉพาะอย่าง ผู้ใช้ไฟฟ้าประเภทบ้านอยู่อาศัยทั่วไปจะไม่ได้รับประโยชน์จากการติดตั้งเครื่องประหยัดไฟฟ้าเหล่านี้และขอความร่วมมือไม่ส่ง หรือแชร์ข้อมูลดังกล่าว